በትግራይ ክልል አዲስ የጤና አገልግሎት ማሻሻያ ስርዓት ተግባራዊ ሆነ
ለህብረተሰቡ እርካታ የሚሰጥ ጥራቱን የጠበቀ የጤና አገልግሎት ለማዳረስ የሚያግዝ አዲስ የማሻሻያ ስርዓት ተግባራዊ ማድረግ መጀመሩን የትግራይ ክልል ጤና ቢሮ አስታወቀ።እየተገባደደ ካለው የህዳር ወር መጀመሪያ አንስቶ በክልሉ በሚገኙ ጤና ተቋማት ውስጥ ተግባራዊ የተደረገው ይህ ስርዓት፥ ጥራት ያለውና በህብረተሰቡ አመኔታ ያገኘ አገልግሎት ለማቅረብ ያስችላል ተብሏል።የጤና ቢሮው ምክትል ኃላፊ አቶ ጎይቶም ጊጋር እንደገለጹት፤ አሁን ያለው የጤና አገልግሎት አቅርቦት የተገልጋይን እርካታ የማያሟላ ነው።እርካታን ያሟላ፣ ጥራት ያለውና ተገልጋይን ያማከለ አገልግሎት ለማቅረብ የአገልግሎት አሰጣጥ ስርዓቱ ማሻሻል አስፈልጓል ነው ያሉት፡፡በዚህም አንድ የህክምና ባለሙያ ምርመራ አካሂዶ ደንበኛውን ስለሚያስፈልገው የህክምና እርዳታ ብቻውን ከሚወስን ይልቅ ተገልጋዩ በቀጥታ ተሳታፊ እንዲሆን ማድረግ አንዱ የአገልግሎቱ ማሻሻያ ስርዓት መሆኑን ነው ያነሱት፡፡አዲሱ አሰራር የህክምና ባለሙያው ታካሚውን ምርመራ በሚያደረግበት ወቅት ሞባይል ወይም ሌላ ሰው ማናገር ይከለክላል፤ ተገልጋዩ በጤና ባለሙያው ቅሬታ ሲኖረው ክስ የሚያቀርብብት ስርዓትን በውስጡ አካቷል።ፍትሃዊ የጤና አገልግሎት ለህብረተሰብ ለማዳረስ ሁሉም ማህበረሰብ በጤና መድህን ዋስትና እንዲታቀፍ የወረዳ ስራ ኃላፊዎች ጥረት ማድረግ እንደሚጠበቅባቸውም አቶ ጎይቶም አመልክተዋል፡፡"ክብር፣ ርህራሄና የግል ክብር ከለላ " የሚል መሪ ሀሳብ ያለው አዲሱ የጤና ማሻሻያ ስርዓት በክልሉ ባሉት 12 ሆስፒታሎችና 124 ጤና ጣቢያዎች ተግባራዊ ሆኖ እንደሚቀጥል ምክትል ኃላፊው ገልጸዋል – (ኢዜአ)  ።